ΓΡΑΠΤΗ ΕΡΩΤΗΣΗ E-1648/97 υποβολή: Leoluca Orlando (V) προς την Επιτροπή (14 Μαΐου 1997)

Θέμα: Ενδεχόμενο μη συμφωνίας του Π.Ν. 1/9/93 της Περιφέρειας Σικελίας με τα άρθρα 92 και 93 της Συνθήκης της Ρώμης

Με τον περιφερειακό νόμο Π.Ν.της 1/9/93 η περιφερειακή Συνέλευση της Σικελίας τροποποίησε τις διατάξεις περί παροχής κινήτρων για τις πτήσεις τσάρτερ και Ι.Τ. προς τη Σικελία, οι οποίες προβλέπονται ήδη και εκτελούνται βάσει του Π.Ν. της 12.4.1967, αριθ. 46. Δικαιούνται συνεπώς να κάνουν χρήση των χρηματοδοτικών παρεμβάσεων της Περιφερειακής Διοίκησης όλοι αδιακρίτως οι ταξιδιωτικοί πράκτορες και τα τουριστικά πρακτορεία (σικελικά, ιταλικά, ευρωπαϊκά και εξωευρωπαϊκά) που πραγματοποιούν τουριστικά ταξίδια προς τη Σικελία.

Δεδομένου ότι πρόκειται για επιχορήγηση όχι προς τους τουριστικούς πράκτορες αλλά προς τους καταναλωτές μέσω των ενδιαφερομένων πρακτόρων και ότι η σχετική διάταξη εφαρμόζεται με απόλυτη συμφωνία μεταξύ ταξιδιωτικών πρακτόρων και τουριστικών πρακτορείων της Σικελίας και όχι ότι επιδιώκουν να επωφεληθούν απο αυτήν, ο ερωτών δεν διαπιστώνει ότι υφίσταται ενδεχόμενο στρέβλωσης του ανταγωνισμού, βάσει των άρθρων 92 και 93 της Συνθήκης της Ρώμης. Διευκρινίζεται τέλος ότι οι επιχορηγήσεις που παρέχονται βάσει του πλαισίου αναφοράς δεν συνιστούν μείωση του κόστους για τους δικαιούχους ταξιδιωτικούς πράκτορες και τα τουριστικά πρακτορεία, αλλά καλύπτουν την μείωση της τιμής αγοράς των τουριστικών προσφορών με προορισμό τη Σικελία, προς αποκλειστικό όφελος του τουρίστα που κάνει χρήση.

Ερωτάται συνεπώς για ποιούς λόγους η Επιτροπή κίνησε διαδικασία επι παραβάσει του άρθρου 93 της Συνθήκης της Ρώμης χωρίς να λάβει υπόψη τις αιτιολογήσεις που απεστάλησαν στη Γ.Δ. IV της Ευρωπαϊκής Ειτροπής απο την Περιφερειακή Διοίκηση στις 21 Μαρτίου (Αριθ. Πρωτ. 2756). Η αποστολή του σχετικού εγγράφου είχε άλλωστε συμφωνηθεί μεταξύ των ίδίων των υπαλλήλων της Γ.Δ. IV (Διευθυντής: A.Peterson) και αντιπροσωπείας της Περιφερειακής Διοίκησης.

Απάντηση του κ. Van Miert εξ ονόματος της Επιτροπής (13 Ιουνίου 1997)

Η Επιτροπή διαπίστωσε ότι οι επιδοτήσεις σε ποσοστό 20% του κόστους της επιδοτούμενης μεταφοράς, που καταβλήθηκαν σε ταξιδιωτικούς πράκτορες και λοιπά ταξιδιωτικά πρακτορεία για τη μεταφορά τουριστών προς τη Σικελία, είχαν ως στόχο και ως αποτέλεσμα να αυξήσουν τον αριθμό των τουριστών που διαμένουν στη Νήσο. Κατά συνέπεια, οι επιδοτήσεις αυτές προκάλεσαν μια στροφή της ροής τουριστών της Κοινότητας προς την περιοχή αυτή.

Έστω και αν τα ταξιδιωτικά πρακτορεία και οι τουριστικοί πράκτορες στόχευαν να μεταφέρουν τα εν λόγω οφέλη στον τουρίστα, η υπό εξέταση ενίσχυση περιλαμβάνει πλεονεκτήματα τόσο υπέρ αυτών των ίδιων των πρακτόρων όσο και του τουριστικού τομέα της Σικελίας εν γένει, χάρη στο μεγαλύτερο αριθμό τουριστών που μεταφέρονται και που διαμένουν στη Νήσο.

Εφόσον οι εν λόγω επιδοτήσεις δεν μπορούν να θεωρηθούν ως επένδυση, αποτελούν ενίσχυση υπέρ της λειτουργίας. Αυτό το είδος της ενίσχυσης, λόγω των ιδιαίτερα αρνητικών επιπτώσεων που μπορεί να επιφέρει στον ανταγωνισμό, δεν μπορεί να εγκριθεί παρά μόνο κατ'εξαίρεση, εφόσον πρόκειται να διαρκέσει περιορισμένο χρονικό διάστημα και να μειώνεται σταδιακά. Εφόσον τα χαρακτηριστικά αυτά δεν προβλέπονται, η Επιτροπή εξέφρασε αμφιβολίες για το συμβιβάσιμο μιας τέτοιας ενίσχυσης και κατά συνέπεια έκρινε απαραίτητο να κινήσει τη διαδικασία βάσει του άρθρου 93, παράγραφος 2 της συνθήκης ΕΚ. Εξάλλου, στο πλαίσιο αυτό η Επιτροπή κάλεσε την ιταλική κυβέρνηση και τους λοιπούς ενδιαφερομένους για να της υποβάλουν τις παρατηρήσεις τους.

Όσο για το υπόμνημα που έστειλε η περιφερειακή διοίκηση στις 22 Μαρτίου 1997, πέραν του ότι υποβλήθηκε σε ημερομηνία μεταγενέστερη της απόφασης της Επιτροπής που εκδόθηκε στις 12 Μαρτίου 1997, δεν περιείχε πρόσθετα στοιχεία όσον αφορά τις ήδη υποβληθείσες παρατηρήσεις εκ μέρους των περιφερειακών αρχών και τις οποίες η Επιτροπή έλαβε υπόψη για την έκδοση της απόφασής της.